- లోహ, రియాల్టీ షేర్ల మద్దతు
-  సెన్సెక్స్‌లో 568 పాయింట్ల ర్యాలీ
ముంబయి: అంతర్జాతీయ పరిస్థితుల మద్దతుతో సోమవారం భారత మార్కెట్లు ఉరకలేశాయి. వరుసగా 15వ మాసంలో టోకు ద్రవ్యోల్బణం సూచీ తగ్గడం, రూపాయి విలువ పుంజుకోవడంతో మార్కెట్లకు మద్దతు లభించింది. లోహ, రియాల్టీ, కాపిటల్‌ గూడ్స్‌, ఇంధన షేర్ల ర్యాలీతో బీఎస్‌ఈ సెన్సెక్స్‌ 568 పాయింట్లు లేదా 2.47 శాతం పెరిగి 23,554కు చేరింది. నేషనల్‌ స్టాక్‌ ఎక్సేంజీ సూచీ నిఫ్టీ 182 పాయింట్ల ర్యాలీతో 7,163 వద్ద ముగిసింది. 2015 జనవరి 15న ఆర్‌బిఐ వడ్డీ రేట్లు తగ్గించడంతో ఆ రోజు సెన్సెక్స్‌ 728.73 పాయింట్లు పెరిగింది. ఆ తర్వాత ఒకే రోజు మార్కెట్లు ఈ స్థాయిలో పెరగడం ఇదే తొలిసారి. గత కొద్ది రోజులుగా వివిధ బలహీనతలతో సాగుతున్న ఆసియన్‌ మార్కెట్లు పుంజుకోవడం భారత మార్కెట్లకు ప్రధానంగా మద్దతునిచ్చాయి. యువాన్‌ విలువను కొంత పటిష్టం చేయడం కలిసి వచ్చిందని మార్కెట్‌ వర్గాలు పేర్కొన్నాయి. గత వారం వరుస నష్టాలతో దిగివచ్చిన షేర్ల ధరల వల్ల కూడా మదుపర్లను కొనుగోళ్ల వైపు ఉత్సాహం చూపడం కనిపించింది.రంగాల వారిగా బీఎస్‌ఈ లో లోహ సూచీ అత్యధికంగా 8.79 శాతం రాణించింది. ఇదే క్రమంలో కాపిటల్‌ గూడ్స్‌ 6.73 శాతం, రియాల్టీ 6.17 శాతం, పీిఎస్‌యూ4.95 శాతం చొప్పున మార్కెట్లకు మద్దతు చేశాయి. సెన్సెక్స్‌లో టాటా స్టీల్‌ 13.01 శాతం, ఎల్‌అండ్‌టీ 9.06 శాతం, ఎస్‌బీఐ 7.94 శాతం, అదాని పోర్ట్స్‌ 7.02 వాతం, యాక్సిస్‌ బ్యాంకు 6.83 శాతం చొప్పున అత్యధిక లాభాలు సాధించిన వాటిలో ముందు వరుసలో ఉన్నాయి. మరోవైపు భారతీ ఎయిర్‌టెల్‌ 2.03 శాతం, హెచ్‌యుఎల్‌ 0.73 శాతం, హెచ్‌డీిఎఫ్‌సీి 0.13 శాతం చొప్పున అధిక నష్టాలు చవి చూశాయి.దేశంలోనే అతిపెద్ద విత్త సంస్థ స్టేట్‌ బ్యాంకు ఆఫ్‌ ఇండియా షేర్‌ విలువ 8.14 శాతం పెరిగి రూ.167.40 వద్ద ముగిసింది.ఇంతక్రితం వారంలో ఈ షేర్‌ ఏకంగా 9 శాతం విలువను కోల్పోయింది. కోల్‌ ఇండియా, ఎన్‌ఎండీసీ లిమిటెడ్‌ కంపెనీల షేర్లు 4 శాతం వరకు పెరిగాయి. మిడ్‌క్యాప్‌ సూచీ 3 శాతం, స్మాల్‌క్యాప్‌ సూచీ 4 శాతం చొప్పున రాణించాయి. మొత్తంగా మదుపర్ల మద్దతుతో 1,802 స్టాక్స్‌ లాభాల్లో ముగియగా, మరోవైపు 392 స్టాక్స్‌ నష్టాలలో ముగిశాయి. 15వ మాసం జనవరిలోనూ టోకు ద్రవ్యోల్బణం సూచీ ప్రతికూలతలో 0.90 శాతంగా నమోదవడంతో మార్కెట్లకు మద్దతు లభించింది. వరుసగా మొండి బాకీల బెడదతో బ్యాంకింగ్‌ సూచీలు పడిపోవడంతో మదుపర్లు ఈ రంగం షేర్ల కొనుగోళ్లకు మొగ్గు చూపారని మార్కెట్‌ వర్గాలు పేర్కొన్నాయి. మొత్తానికి ఈ వారం లాభాలతో శుభారంభం చేయడం విశేషం.
మీ స్నేహితులకు రికమెండ్ చెయ్యండి